Coelestinus Episcopus, seruus seruorum Dei, dilectis filiis Abbati et Canonicis sancti Stephani diuionensis, salutem et apostolicam benedictionem: Dignis petentium desideriis dignum est nos facilem praebere consensum et tota quae a rationis tramite non discordant, effectu prosequente complere. Ea propter, dilecti in Domino filii, uestris justis postulationibus grato concurrentes assensu, de Tardde et Autreio ecclesias cum aliis possessionibus et apenditiis earum a venerabili fratre nostro Garnerio Lingonensi Episcopo de mira liberalitate concessas, sicut eas juste ac pacifice possidetis et in autenticis inde confectis plenius continetur, uobis et per uos Ecclesiae uestrae auctoritate apostolica confirmamus et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere uel ei ausu temerario contraire. Si quis autem hoc attemptare praesumpserit, indignationem omnipotentis Dei et beatorum Petri et Pauli apostolorum eius se noverit incursurum. Datum Laterani, XVIII° Calendas februarii, Pontificatus nostri, anno sexto.